Thomas Moller Olsen var leiddur fyrir dómara í dag þar sem hann lýsti yfir sakleysi sínu . Vísir / vilhelm Thomas Møller Olsen neitaði að hafa ráðið Birnu Brjánsdóttur bana við þingfestingu málsins í Héraðsdómi Reykjaness í dag . Hann neitaði jafnframt stórfelldu fíkniefnalagabroti en hann er sagður hafa ætlað að smygla rúmum 23 kílóum af kannabisefnum til Grænlands í ágóðaskyni . Sömuleiðis mótmælti hann bótakröfum foreldra Birnu , sem hvort um sig fer fram á 10,5 milljónir , með vísan til þess að hann segist saklaus . Thomas er sakaður um að hafa slegið Birnu ítrekað í andlit og höfuð , tekið hana kverkataki og hert kröftuglega að hálsi hennar í rauðri Kia Rio bifreið hinn 14. janúar síðastliðinn . Þá hafi hann í framhaldinu varpað Birnu í sjó eða vatn með þeim afleiðingum að hún drukknaði . Birna hlaut af þessu höggáverka á andliti og höfði , auk þess sem hún nefbrotnaði , að því er segir í ákærunni . Þá fundust 23,4 kíló af kannabisefnum í káetu sem Thomas hafði til umráða í togaranum Polar Nanoq , en hann er sagður hafa ætlað að flytja efnin til Grænlands í ágóðaskyni . Thomas hefur sætt gæsluvarðhaldi frá því hann var handtekinn um borð í Polar Nanoq þann 18. janúar síðastliðnn . Hann er frá Grænlandi og fæddur árið 1987 . Birna Brjánsdóttir verður jarðsungin frá Hallgrímskirkju klukkan 15 í dag . Óhætt er að segja að mál hennar hafi hreyft við þjóðinni en hún hvarf aðfaranótt laugardagsins 14. janúar og fannst látin í fjörunni við Selvogsvita átta dögum síðar . Lögreglan telur að henni hafi verið ráðinn bani .